Stories uit die Bo-Karoo | Bo-Karoo
Stories uit die Bo-Karoo
Posted on January 22 by Leonette Smit
Dit is vandag 3 maande sedert Stories uit die Bo-Karoo vanaf die drukker by my aangekom het. En daar is 'n skrale 102 boeke oor. 'n Boek van 300 bladsye, propvol met 126 stories oor Vanwyksvlei en sy mense, toegelig met 50 kleurfoto's.
Buiten die enorme bedrag wat alreeds gegenereer is en aan Vanwyksvleiers uitbetaal kon word, het die boek soveel vermag. Vriende, van ons grenslewe van 40 jaar gelede, het weer kontak gemaak. Oud Vanwyksvleiers het dinge raakgelees wat resoneer met hulle verre verlede. Hulle het nog boeke bestel en laat aanstuur vir hulle families vir Kersfees. Mense het van oraloor laat weet dat hulle die name en stories van ou vriende raakgelees het.
Mietjie Jafta, hoor ek, het ook intussen oorgestap. Ek wonder wie versorg nou haar ma van 105 jaar oud. Haar foto bly steeds vir my die beste foto wat ek nog geeem het van almal in Vanwyksvlei. Hoe bly is ek dat sy ook in die boek verewig kon word.
Nuwe inisiatiewe het ontstaan om verligting te bring aan die swaarkry van Vanwyksvleiers in die droogtetyd – en dit van mense wat nie eens geweet het waar Vanwyksvlei is nie. Daar is selfs mense wat hulle planne vir Desember so aangepas het, dat hulle soontoe gery het om self te sien hoe dit daar lyk. Nog voerskenkings is gereël. Individue het hulle hande diep in die sakke gedruk om te help om agterstallige studierekenings te vereffen. Ek staan verstom.
Die droogte is nog lank nie gebreek nie. Daar het wel plek-plek reën geval, maar talle plase het steeds nog nie 'n druppel gekry nie. Desperate boere tref voorbereidings om in Amerika op plase te gaan werk in 'n poging om jare se opgehoopte skuld te probeer afwerk. Families gaan in 2020 geweldige opofferings maak.
Die nuwe skooljaar en studiejaar begin; skoliere en studente moet toegerus word om die jaar te begin wat yslike uitgawes meebring. Waar moet daardie fondse vandaan kom? Die meeste boere het net nie meer skaap oor om te bemark nie. En al sou daar nog skaap wees, kom hulle moeilik op bemarkbare gewig omdat voer skaars is. Boonop is nie alle voerskenkings geskik vir die skaap van die Bo-Karoo nie.
Die nood is steeds groot. Die droogte het meegebring dat mense vir mekaar begin omgee het en vir mekaar begin verantwoordelikheid neem het. Dit moet nie nou stop nie.
In Nataniël se woorde: koop tog net seblief die blêddie boek!
Koste: R339 (sluit posgeld in)
FNB tjekrekening nr 62828658768
Gee seblief jou naam as verwysing. Stuur 'n foto van jou inbetalingsbewys na 082 584 4992, met jou posadres daarby en ek pos hom dadelik.
Posted on October 25 by Leonette Smit
Stories uit die Bo-Karoo is afgelewer. Presies 3 maande na my eerste navraag aan CLF ivm selfpublikasie.
Die volle oplaag boeke word beskikbaar gestel om fondse in te bring om Vanwyksvleiers te help. Kontantvloei, totdat dit weer sal reën en hulle uit die as kan opstaan, is by baie boere 'n groot krisis.
Met jou aankoop van die boek, help jy om iemand in Vanwyksvlei in nood te help. Baie dankie dat jy wil meewerk aan hierdie projek.
Soos wat die kerk in die voorgrond op die omslag van die boek sentraal in die prentjie staan, so probeer ons en ons geloofsgenote om ons geestelike broers en susters in Vanwyksvlei te help om staande te bly.
Die boek kos R339.00 en sluit posgeld in. Dit beslaan 300 bladsye, gepak met 126 stories en 50 kleurfoto's van Vanwyksvlei, sy mense, sy omgewing en van gebeure die afgelope tyd sowel as uit die dorpie se voorjare.
Vir minder as R3.00 per storie, word jy deel van 'n nuwe verhaal van hoe onse mense se meelewing mekaar regop hou in tye van swaar. En dis hierdie stories wat besig is om oral rugbaar te word, wat maak dat hierdie land 'n wonderlike plek is om in te bly.
As jy 'n boek wil hê, moet jy opskud, daar is slegs 'n beperkte oplaag gedruk. Die bankbesonderhede is as volg:
Naam van rekening: Noodfonds
FNB tjekrekeningnr. 628286 58768
Takkode: 210801 (West Acres CTR)
Stuur aan my of Johan jou bewys van inbetaling met jou pos- of straatadres daarop. Jy kan sommer van whatsapp gebruik maak.
My e-posadres is leonettesmit@hotmail.com en selnommer is 082 584 4992
Johan s'n is smittiesnr@hotmail.com en sy selnommer is 082 584 4990
Ons gaan die goedkoper opsie gebruik, naamlik Speed Service van die Poskantoor se toonbank-na-toonbank.
Hoekom nou juis Vanwyksvlei? Hierdie dorpie is só afgeleë. Daar loop geen hoofroete naby verby nie. Die grondpaaie is nie in 'n goeie toestand nie – 'n pap wiel of 'n getrapte band is 'n groot moontlikheid as jy daar sou ry. Skenkings kom nie sommer daar uit nie, tensy dit direk van goedgesinde boere uit Douglas of Bothaville of Clocolan kom. Vir daardie boere bestaan daar géén alternatiewe bron van inkomste as om skaap te bemark nie. Skape is lankal nie meer in 'n bemarkbare toestand nie. Of het alreeds gevrek. Meeste van die boere het alreeds hul medies verloor, alle polisse en versekering is gestaak, hulle kinders se skoolgeld en universiteitsgeld is ver agterstallig, daar's nie geld vir brandstof om krippe om te ry of dorp toe te ry vir kerk of koöperasie nie. Meeste het lankal afgesien van enige luukshede soos haarkleurmiddel of tydskrifte of nuwe skoene of drie etes per dag. En as die boere ly, ly die plaaswerkers en hulle families ook.
Opreg dankie vir jou belangstelling en betrokkenheid by die Vanwyksvleiers in nood. Sedert ek en Johan hierdie bewusmakingsveldtog begin het, einde Julie, het ons al soveel meelewing ervaar, dat ons net vestom staan hoe die Gees werk in mense..
Jy kan deel word daarvan.
Posted on October 22 by Leonette Smit
Dit het 'n werklikheid geword; Stories uit die Bo-Karoo word gedruk. Christelike Lektuurfonds in Wellington het 'n pragboek saamgestel van al 126 stories oor Vanwyksvlei en sy mense en sy geskiedenis.
In 'n vorige blog het ek vertel hoe 'n droom – letterlik 'n droom – gelei het tot die besluit om die boek te laat maak. Dit is my beskeie projek om die boere in Vanwyksvlei te help in hierdie tyd van langdurige, uitmergelende droogte.
My plan is om die volle bedrag wat deur die volle oplaag ingesamel word, in 'n droogtehulpfonds te stort.
Almal wat reeds op my fb-boodskap 'n boek gedêps het, se name is op my lys. Sodra ek weet wat die boek my kos, gee ek vir julle 'n prys en 'n banknommer deur. Ek sal sorg dat jou boek by jou uitkom.